ЈАВНО ПРЕДУЗЕЋЕ „ЕЛЕКТРОПРИВРЕДА СРБИЈЕ“ БЕОГРАД

ЕЛЕКТРОПРИВРЕДА СРБИЈЕ ЈП БЕОГРАД-ОГРАНАК ТЕНТ

Улица: Богољуба Урошевића Црног број 44

Место:Обреновац

Број: **5365-E.03.04-90120/7-2020**

Велики Црљени, 27.02.2020. год.

На основу члана 54. и 63. Закона о јавним набавкама („Службeни глaсник РС", бр. 124/12, 14/15 и 68/15), Комисија за јавну набавку број 3834/2019-3000/0917/2019за набавку радова: Шамотерски радови на котловима агрегата А3 и А5 -ТЕ Колубара на захтев заинтересованог лица, даје

ДОДАТНЕ ИНФОРМАЦИЈЕ ИЛИ ПОЈАШЊЕЊА

У ВЕЗИ СА ПРИПРЕМАЊЕМ ПОНУДЕ

**Бр. 2.**

Пет и више дана пре истека рока предвиђеног за подношење понуда, заинтересовано лице је у писаном облику од наручиоца тражило додатне информације односно појашњења а Наручилац у року од три дана од дана пријема захтева објављује на Порталу јавних набавки и интернет страници Наручиоца,следеће информације, односно појашњења:

На странама 22/75 и 23/75 конкурсне документације дефинисали сте неопходни пословни капацитет кроз три додатна услова које понуђач мора да поседује како би могао да учествује у предметној јавној набавци, и то:

1. Да је понуђач у претходне 3 (три) године, рачунајући од објављивања позива за подношење понуда на Порталу јавних набавки, реализовао најмање три уговора који се односе на шамотерске радове на термоенергетским постројењима снаге 100МW и више, у уговореном року, обиму и квалитету и да до дана издавања потврде о референтним набавкама није прекршио своје обавезе из гарантног рока. Под појмом «реализовао» подразумева се да јее уговорио и извршио радове у дефинисаном року.
2. да понуђач поседује важеће сертификате система менаџмента, према стандардима SRPS EN ISO 9001 или одговарајући, SRPS EN ISO 50001 или одговарајући, SRPS OHSAS 18001 или одговарајући и SRPS EN ISO 14001 или одговарајући за предметне радове на термоенергетским постројењима
3. да је понуђач у периоду од дана издавања сертификата система менаџмента према стандарду SRPS EN ISO 50001 или одговарајући до истека рока за подношење понуда, у извршеном/у току извршења минимум 3 посла који се односе на шамотерске радове на термоенергетским постројењима снаге 100 МW и више, поштовао/поштује обавезе које се односе на енергетску ефикасност.

Доказ:

1. Списак изведених радова – стручне референце - образац бр. 5
2. Потврде о референтним набавкама - образац бр. 6
3. фотокопијe важећих сертификата SRPS EN ISO 9001 или одговарајући, SRPS EN ISO 50001 или одговарајући, SRPS OHSAS 18001 или одговарајући и SRPS EN ISO 14001 или одговарајући. Морају бити издате од акредитованих сертификационих тела.

Сертификати морају да поседују симбол акредитације којим тела за оцењивање усаглашености означавају свој статус акредитације на сертификатима које издају и/или комбиновани знак међународне организације која уређује област акредитације (IAF MLA, ЕА MLA и др.) или је наведено текстуално позивање на акредитацију.

1. Потврде наручилаца/корисника, (Образац бр 6а из конкурсне документације или други образац потврде који садржи све податке неопходне за оцену испуњености овог услова), да је понуђач у периоду од дана издавања сертификата система менаџмента према стандардима SRPS EN ISO 50001 или одговарајући до истека рока за подношење понуда у овом поступку  јавне набавке, у извршеном/у току извршења послова поправке и замене ватросталних конструкција поштовао/поштује обавезе које се односе на енергетску ефикасност установљене овим стандардом. Потврде морају бити потписане од стране лиценцираног енергетског менаџера, и на потврди мора бити наведен број лиценце енергетског менаџера.

**ПИТАЊЕ 1:**

Шта сматрате под термином „поседује“ сертификате , и у ком моменту те сертификате треба да поседује потенцијални понуђач да би његова понуда била прихватљива?

**OДГOВOР 1:**

Термин "поседује” подразумева да су понуђачи успоставили системе менаџмента, нпр. менаџмента енергијом SRPS EN ISO 50001 или одговарајући, што подразумева да је од стране сертификационих тела извршена екстерна провера и тиме добијен сертификат, односно да понуђачи поседују документацију према Захтевима са упутством за коришћење предметног стандарда, да стандард примењују, одржавају и побољшавају у оквиру предмета и подручја примене, као и у границама EnMC. Сертификат SRPS EN ISO 50001 од момента сертификације важи 3 године и у току те три године постоје 3 екстерне провере.

Понуђачи морају поседовати важећи сертификат у тренутку када подносе понуду-дакле на своје пословно име морају имати издат сертификат који је важећи, односно чији рок важења није истекао.

Имајући у виду опште правило које је садржано у конкурсној документацији, да понуђач има обавезу да изводи радове тако да не загађују, односно који минимално утичу на животну средину, који обезбеђују адекватно смањење потрошње енергије-енергетску ефикасност, јасно је да је обавезна доследна примена захтева стандарда у компанији понуђача и током извршења уговора код наручиоца, све у складу са начелом заштите животне средине и обезбеђивања енергетске ефикасности.

**ПИТАЊЕ 2:**

Шта сматрате под термином „важећи“ сертификати, и у ком моменту тај сертификат треба да важи да би понуда потенцијалног понуђача била прихватљива?

**OДГOВOР 2:**

Важећи сертификат је сертификат који је издат на име фирме понуђача и који у моменту подношења понуде важи, односно чији рок важења није истекао.

Напомињемо да сертификат мора бити важећи и у току реализације уговора, као што је наведено у одговору на 1. питање, што је од значаја за контролу и праћење реализације у смислу поштовања начела заштите животне средине и енергетске ефикасности.

**ПИТАЊЕ 3:**

У ком закону или другом пропису се налази законска обавеза или намеће логичка обавеза привредним друштвима која се баве шамотерским радовима (грађевинским радовима) да поседују сертификат система менаџмента SRPS EN ISO 50001 а којим се оправдава (чини легитимним) да ви као наручиоци захтевате као додатни услов пословног капацитета у предметној јавној набавци поседовање истог од стране потенцијалних понуђача, не водећи рачуна о начелу обезбеђивања конкуренције и потреби да сви додатни услови буду у логичкој вези са предметом јавне набавке и да не дескриминишу потенцијалне понуђаче?

SRPS EN ISO 50001:2018 специфицира захтеве за успостављање, примену, одржавање и побољшавање система менаџмента енергијом како би се обезбедио системски приступ у остваривању сталног побољшавања енергетских перформанси и ЕнМС, али све у складу са законским обавезама који проистичу из Закона о ефикасном коришћењу енергије ("Сл. гласник РС", бр. 25/2013). Имајући у виду горе наведене одредбе Закона о ефикасном коришћењу енергије као и намену стандарда SRPS EN ISO 50001:2018, сматрамо да је постављање додатног услова да потенцијални понуђачи морају да поседују важећи стандард SRPS EN ISO 50001:2018 није у логичкој вези са предметом јавне набавке и да исти има за циљ фаворизовање појединих/појединог понуђача (нарушава начело обезбеђивање конкуренције). Логична је (али не и законска) обавеза свих субјеката наведених у члану 16. Закона о ефикасном коришћењу енергије да поседују овај сертификат односно у свом пословању примењују овај стандард али то не даје основ да се и од других (потенцијалних понуђача грађевинских радова) захтева да поседују овај сертификат како би могли да учествују у поступку јавне набавке грађевинских радова, односно овај додатни услов не чини дозвољеним нити логичним. Наручилац брине о ефикасном коришћењу енергије и стим у вези дефинише техничку спецификацију (грађевинске радове и грађевински материјал) који томе доприносе, а на потенцијалним понуђачима је да такву техничку спецификацију прихвате и по истој сачине и доставе понуде, и на крају уколико буду изабрани, изврше и уговорене радове. Захтевани стандард не намеће потенцијалним понуђачима шта ће да раде и на који начин већ то ради наручилац кроз техничку спецификацијју која чини саставни део конкурсне документације. У складу са наведеним, захтевамо да се овај стандард брише из конкурсне документације јер исти није у складу са одредбама Закона о јавним набавкама и другим позитивним прописима који су везани за конкретан предмет набавке.

**OДГOВOР 3:**

Начела стандарда SRPS EN ISO 50001 подразумевају и усаглашавање са законским и другим захтевима из области ефикасног коришћења енергије. Наиме, сходно члану 68. Закона о ефикасном коришћењу енергије, обавезе јавног сектора су наведене приликом набавки робе и услуга, а сагласно политици Интегрисаног система менаџмента ЈП ЕПС - огранка ТЕНТ. Према тој одредби, сви органи и институције јавног сектора, укључујући јавна предузећа, дужни су да предузимају мере за побољшање енергетске ефикасности у објектима које они користе, односно у оквиру обављања својих делатности, спроводећи пре свега економски оправдане мере које стварају највеће енергетске уштеде у најкраћем временском периоду. Мере побољшања енергетске ефикасности за органе, организације и службе институција јавног сектора, поред активности усмерених на повећање ефикасног коришћења енергије, обухватају и упознавање запослених са мерама ефикасног коришћења енергије и начинима њихове примене и успостављање и примену критеријума ефикасног коришћења енергије при набавци роба и услуга.

Наручилац не намеће обавезу привредним друштвима која се баве шамотерским радовима (грађевинским радовима) да поседују тражени стандард супротно начелима обезбеђивања конкуренције и једнакости понуђача, будући да је природа наручиоца – термоелектране и набавки које исти спроводи таква да се од свих понуђача захтева одређени капацитет неопходан за реализацију уговора који укључује и захтевани стандард.

**ПИТАЊЕ 4:**

У ком закону или другом пропису се налази законска обавеза енергетског менаџера запосленог код једног обвезника система да контролише пословање трећег лица да ли исти у свом раду поштује обавезе које се односе на енергетску ефикасност установлјену стандардом SRPS EN ISO 50001:2018 а којим се оправдава (чини легитимним) да ви као наручиоци, не водећи рачуна о начелу обезбеђивања конкуренције и потреби да сви додатни услови буду у логичкој вези са предметом јавне набавке и да не дескриминишу потенцијалне понуђаче, захтевате овако постављен додатни услов наведен у тачки 5.3 конкурсне документације?

Треће лице које изводи грађевинске радове код наручиоца који је обвезник система у складу са чланом 16. Закона о ефикасном коришћењу енергије, те радове изводи у складу са Предмером и предрачуном односно Техничком спецификацијом коју одређује наручилац, а исти се контролишу у складу са Законом о планирању и изградњи који енергетског менаџера “не препознаје”.

 У складу са наведеним у овој као и претходној тачки а имајући у виду и додатни услов дефинисан у тачки 5.1. конкурсне документације, захтевамо да се додатни услов под тачком 5.3 конкурсне доокументације брише из конкурсне документације јер исти није у складу са одредбама Закона о јавним набавкама и другим позитивним прописима који су везани за конкретан предмет набавке.

**OДГOВOР 4:**

Енергетски менаџер не контролише пословање понуђача, већ учествује са осталим стручним лицима наручилаца у праћењу реализације уговора и својим стручним знањем (лиценцом) додатно потврђује да је уговор реализован у складу са захтевима траженог стандарда и начела енергетске ефикасности. Ради се о референтним пословима које компанија обавља у оквиру реализације уговора и подручја примене траженог стандарда у оквиру те реализације, што је од изузетне важности за ЈП ЕПС-ТЕНТ, где је предмет примене парни котао и налази се у границама ЕнМС.

Закон о планирању и изградњи је само један од посебних закона који се, заједно са осталим прописима, укључујући Закон о ефикасном коришћењу енергије примењује у јавним набавкама у Републици Србији, у оквиру предмета јавних набавки и нарочито с обзиром на врсту наручиоца, односно његову делатност.

Према члану 19. Закона о ефикасном коришћењу енергије, обавезе енергетског менаџера именованог од стране обвезника система су наведене под тачком 5) у којој стоји да предузима и друге обавезе порописане законом, а једна од тих обавеза је садржана у члану 68. - да се примена критеријума ефикасног коришћења енергијом примењује и при набавци роба и услуга, а сагласно политици Интегрисаног система менаџмента ЈП ЕПС - огранка ТЕНТ.

Заинтересовано лице у оквиру својих питања није указало у чему се тачно огледа повреда конкуренције, нити су наведени конкретни аргументи и повреде прописа у прилог изнетим наводима. Није наведено због чега заинтересовано лице сматра да захтев у погледу испуњења обавеза које се тичу енергетске ефикасности и заштите животне средине није у складу са објективним потребама наручиоца нити са којим прописом ови захтеви нису у складу. Дакле, није указано на незаконитост наведеног захтева наручиоца, који је додатне услове одредио тако да исти буду у логичкој вези са предметом јавне набавке и капацитетима који су неопходни за успешну реализацију уговора.

Захтевани сертификат SRPS EN ISO 50001 односи се на успостављање, примену, одржавање и побољшавање система менаџмента енергијом, и обезбеђивање системског приступа у остваривању сталног побољшавања енергетских перформанси, што је у директној вези са енергетском ефикасношћу и од посебног значаја за наручиоца (термоелектрана), те је у логичкој вези са предметом јавне набавке, нарочито имајући у виду да је наручилац термоелектрана.

Законом о ефикасном коришћењу енергије, понављамо, у члану 68. и 69. дефинисана је дужност и обавеза свих органа и институција јавног сектора, укључујући јавна предузећа, да предузимају мере за побољшање енергетске ефикасности у објектима које они користе односно, у оквиру обављања својих делатности, спроводећи пре свега економски оправдане мере које стварају највеће енергетске уштеде у најкраћем временском периоду.

Овим одредбама, важећим од 2013. године, установљени су минимални захтеви у поступку јавне набавке добара, услуга и радова, те је наведено да су наручиоци јавне набавке у поступку јавне набавке добара, услуга и радова утврђени законом којим се уређују услови, начин и поступак јавних набавки, дужни да у поступку јавне набавке узимају у обзир аспекте енергетске ефикасности кроз техничку спецификацију добара, услуга и радова и/или кроз критеријуме за избор најповољнијег понуђача добара, услуга и радова. Наручиоци јавне набавке у поступку јавне набавке добара, услуга и радова дужни су да, приликом израде конкурсне документације узимају у обзир и енергетску ефикасност добара, услуга и радова.

Наручилац додатно истиче и да према Стратегији развоја енергетике Републике Србије за период до 2025. године са пројекцијама до 2030. године ("Службени гласник РС", број 101 од 8. децембра 2015), енергетска ефикасност спада у кључне елементе обезбеђења енергетске безбедности и транзиције ка развоју енергетике Србије и основ је развоја свих енергетских сектора. ЈП „Електропривреда Србије” је један од оператера који подлеже Закону о интегрисаном спречавању и контроли загађивања животне средине. Као што је општепознато, у процесу приступања Европској унији од српске привреде, независно од области у којој послује, се очекује да сама преузме одговорност за трошкове спровођења политике животне средине које се усвајају и спроводе на нивоу ЕУ. Контрола индустријског загађења је посебно везана за термоелектране и топлане, и од посебног значаја у оквиру претприступних преговора којим се бави поглавље 27-Заштита животне средине и поглавље 15- Енергетика.

Заинтересовано лице је, поред наведених питања, цитирало одредбе чл. 1,5,16,19, 45. и 46. Закона о ефикасном коришћењу енергије, без извођења конкретних закључака и указивања на неправилности у конкурсној документацији којима су повређене наведене одредбе тог закона.

Због свега наведеног, наручилац остаје при захтевима из конкурсне документације, јер су исти у складу са одредбама ЗЈН и потребама наручиоца, те су у логичкој вези са предметом јавне набавке.

Комисија за ЈН: 3834/2019-3000/0917/2019